**Ce i-am poruncit lui Dumnezeu**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se jefuiesc stele pe cer

Ca-ntr-o ţiganiadă falsă

Şi din ciocanul meu de ger

Cioplesc icoana ta întoarsă.

Au adormit lalele negre

Pe o scriptură fără zei

Şi un diavol stă de veghe

La întâlniri cu farisei.

Păcatul meu, întins pe toți,

Mă arde ca o moarte vie;

În tine sunt şi-ai să mă scoţi

Şi-apoi să mă redai tot mie!

Mi-e teamă că dintr-o aripă

O să ajung subit ateu,

Căci clipa nu mai este clipă

Cu mine şi cu Dumnezeu.

Mă-nclină univers marin

Pe o clepsidră de granit,

Mă-nclină univers alpin

Pe munţi cu piscuri de-afanit,

Ce se topesc în lava grea

A corpurilor mamifere,

Iar pleoapa lumii – pleoapa mea,

Sărută două emisfere,

Dar mă ascund ȋntr-un cocon,

Pentru o primăvară nouă,

Şi-mi pun şi ploile palton,

Să-mi fie, poate, mâine rouă.

Şi când te lași, să mă striveşti

Până ating ce-i sub pământ,

Căci doar acolo mai trăieşti

Şi-acolo mori ȋntr-un cuvânt!

Tu, Dumnezeu, să-ngenunchezi!

Tu, Dumnezeu, să-mi spui pe nume!

Şi doar în mine să te-ncrezi,

Acum când sunt singur pe lume...

23 noiembrie 2016, Constanţa